Преузето са <https://pravno-informacioni-sistem.rs>

На основу члана 22. став 4. Закона о безбедности и здрављу на раду („Службени гласник РС”, број 35/23),

Министар за рад, запошљавање, борачка и социјална питања доноси

**ПРАВИЛНИК**

**о садржају елабората о уређењу градилишта и радилишта**

"Службени гласник РС", број 4 од 15. јануара 2025.

Члан 1.

Овим правилником прописује се садржај елабората о уређењу градилишта на коме се изводе радови на изградњи објекта у складу са прописима о безбедности и здрављу на раду на привременим или покретним градилиштима, као и садржај елабората о уређењу радилишта на коме се обављају радови на шумском земљишту који обухватају сечу стабала, израду, пренос, манипулацију и ускладиштење дрвних сортимената, у складу са елаборатом о уређењу и извођењу радова, сходно прописима о безбедности и здрављу на раду.

Члан 2.

Елаборат о уређењу градилишта израђује се сагласно пројектној документацији и применом техничких прописа и прописа о безбедности и здрављу на раду, врши детаљна техничко-технолошка разрада мера за спречавање, отклањање или смањење ризика, у односу на послове и активности које се врше приликом извођења радова.

Елаборат о уређењу градилишта и елаборат о уређењу радилишта израђује се у складу са извршеном проценом ризика од настанка повреде на раду, професионалне болести и болести у вези са радом на радном месту и у радној средини (за организацију и технологију извођења радова) на градилишту на коме се изводе радови који трају дуже од три дана у континуитету и на радилишту на коме се изводе радови из става 1. овог члана.

Члан 3.

Елаборат о уређењу градилишта садржи:

1) шему градилишта, односно ситуациони план;

2) опис радова;

3) мере за безбедност и здравље на раду.

Када на градилишту радове изводи само један послодавац тада је тај послодавац дужан да изради елаборат о уређењу градилишта који садржи шему градилишта, односно ситуациони план, опис радова и мере за безбедност и здравље на раду.

Послодавац који изводи радове на градилишту на коме је у складу са прописима о безбедности и здрављу на раду потребно обезбедити План превентивних мера безбедности и здравља на раду израђује елаборат о уређењу градилишта који садржи опис радова и мере за безбедност и здравље на раду, а преузима шему градилишта, односно ситуациони план из Плана превентивних мера безбедности и здравља на раду.

Елаборат о уређењу градилишта треба да буде доступан на градилишту и да одговара фактичком стању. Поред наведеног садржаја из става 1. овог члана, елаборат обухвата и неопходне и ажурне прилоге, и то:

1) списак радних места са повећаним ризиком;

2) списак запослених распоређених на радним местима са повећаним ризиком и лекарским прегледима запослених распоређених на та радна места;

3) списак опреме за рад;

4) списак личне заштитне опреме;

5) списак запослених обучених за безбедан и здрав рад, укључујући и потписан списак запослених који су упознати са мерама за безбедност и здравље на раду утврђеним у одговарајућем елаборату.

Члан 4.

Шема градилишта садржи:

1) дужине појединих страна грађевинске парцеле;

2) висинске коте постојећег земљишта и нивелације;

3) регулационе и грађевинске линије и положај и спратност објекта;

4) положај и бројеве суседних катастарских парцела и зграда, као и назив улице;

5) приказ објекта на коме се изводе радови;

6) радни положај опреме за рад, са уцртаним маневарским зонама код покретне опреме за рад, односно са уцртаним манипулационим зонама код дизалица уз шематски приказ линија заштитних ограда, запрека и друго;

7) локације радних и помоћних просторија, просторија за одмор и/или смештај и просторија за пружање прве помоћи, са уцртаним безбедним прилазима при коришћењу и одржавању;

8) трасе саобраћајних површина;

9) приказ локација за паркирање и одржавање возила са припадајућим просторијама, са уцртаним безбедним прилазима;

10) приказ локација за складиштење материјала, монтажних елемената и готових производа, са уцртаним безбедним прилазима;

11) приказ локација за складиштење опасних материја, са уцртаним безбедним прилазима;

12) приказ локација за складиштење опасног градилишног отпада, усаглашеног са Планом управљања грађевинским отпадом из Правилника о уређивању, управљању, одлагању и депоновању грађевинског отпада у току извођења радова („Службени гласник РС”, број 81/24);

13) приказ локација за складиштење неопасног градилишног отпада, усаглашеног са Планом управљања грађевинским отпадом из Правилника о уређивању, управљању, одлагању и депоновању грађевинског отпада у току извођења радова („Службени гласник РС”, број 81/24);

14) приказ енергетских објеката и инсталација, са уцртаним безбедним прилазима при коришћењу и одржавању;

15) приказ мреже питке, техничке и отпадних вода са објектима и опремом за коришћење и одржавање и начина за спречавање приступа неовлашћеним лицима;

16) ситуацију затечених објеката на градилишту са приказом начина обезбеђења лица, возила и ових објеката;

17) границе градилишта и начин спречавања приступа неовлашћеним лицима и возилима и животињама;

18) садржај и обим истраживања терена пре почетка радова, уколико се планира да се градилиште или његов део налазе на терену за разминирање.

Члан 5.

Елаборат о уређењу радилишта садржи:

1) локацију радилишта (газдинска јединица и/или одељење) са уцртаном шемом техничке инфраструктуре (шумске саобраћајнице, противпожарне пруге и други објекти који служе газдовању шумом);

2) опис радова;

3) мере за безбедност и здравље на раду.

Послодавац који изводи радове на радилишту израђује елаборат о уређењу радилишта који садржи опис радова и мере за безбедност и здравље на раду.

Елаборат о уређењу радилишта треба да буде доступан на радилишту и да одговара фактичком стању. Поред наведеног садржаја из става 1. овог члана, елаборат обухвата и неопходне и ажурне прилоге, и то:

1) списак радних места са повећаним ризиком;

2) списак запослених распоређених на радним местима са повећаним ризиком и лекарским прегледима запослених распоређених на та радна места;

3) списак опреме за рад;

4) списак личне заштитне опреме;

5) списак запослених обучених за безбедан и здрав рад, укључујући и потписан списак запослених који су упознати са мерама за безбедност и здравље на раду утврђеним у одговарајућем елаборату.

Члан 6.

Опис радова на градилишту и опис радова на радилишту садржи начин и организацију извођења радова (технолошки и радни процес).

Члан 7.

Мере за безбедност и здравље на раду на градилишту садрже:

1) мере за отклањање, смањење или спречавање ризика у односу на радове који се изводе;

2) начин организовања пружања прве помоћи, спасавања и евакуације у случају опасности у складу са законом;

3) мере за отклањање, смањење или спречавање ризика при употреби експлозива (истовар, складиштење, утовар, превоз, одлагање на месту употребе и употреба експлозива), као и предузимање мера, ако се утврди присуство опасних предмета (неексплодираних направа), односно материја и мера за њихово стручно уклањање;

4) мере за отклањање, смањење или спречавање ризика при монтажном грађењу обухватају утовар, истовар, превоз, складиштење, постављање у положај за дизање, дизање елемената, постављање у пројектовани положај и осигурање од претурања или пада у подигнутом положају;

5) мере за отклањање, смањење или спречавање ризика при грађењу објекта, радних и помоћних просторија, обухватају утовар, истовар, превоз, складиштење, дизање и уградњу грађевинског материјала;

6) мере за отклањање, смањење или спречавање ризика при привременом складиштењу опасног и неопасног грађевинског отпада;

7) мере безбедности запослених од средстава саобраћаја и мере за несметано одвијање саобраћаја, када кроз подручје градилишта пролази јавни пут;

8) друге мере.

Члан 8.

Мере за безбедност и здравље на раду на радилишту садрже:

1) мере за отклањање, смањење или спречавање ризика у односу на радове који се изводе;

2) мере за размештај и ускладиштавање трупаца, обловине, огревног и другог дрвета;

3) мере за правац и начин извлачења трупаца и других дрвних сортимената;

4) утврђивање поступка рада при обарању стабала;

5) утврђивање поступка и начина утовара и истовара дрвних сортимената и других материјала;

6) мере забране присуства неовлашћеним лицима на местима сече стабала и извођења других радова (ознаке за безбедност и/или здравље на раду и др.);

7) утврђивање места, простора и начина размештаја грађевинског материјала за изградњу шумских комуникација, објеката и др.;

8) утврђивање начина чувања опасних материја;

9) утврђивање начина преношења и употребе хемијских материја за заштиту шумског биља и дрвних сортимената на радилишту;

10) утврђивање начина обележавања и обезбеђивања опасних зона на радилишту;

11) утврђивање простора за смештај опреме за рад;

12) визуелну проверу електричне инсталације и осветљености;

13) утврђивање мера за време сече стабала у близини објеката, прометних путева, електроенергетских водова и др.;

14) начин организовања пружања прве помоћи, спасавања и евакуације у случају опасности у складу са законом;

15) друге мере.

Члан 9.

Даном ступања на снагу овог правилника престаје да важи Правилник о садржају елабората о уређењу градилишта („Службени гласник РС”, бр. 121/12 и 102/15).

Члан 10.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00007/2024-01

У Београду, 25. децембра 2024. године

Министар,

**Немања Старовић,** с.р.